17.7.2023
SK
Úradný vestník Európskej únie
C 252/31
Žaloba podaná 26. apríla 2023 – Európska komisia/Francúzska republika (Vec C-268/23) (2023/C 252/34) Jazyk konania: francúzština Účastníci konania Žalobkyňa: Európska komisia (v zastúpení: E. Sanfrutos Cano a C.
Valero, splnomocnení zástupcovia) Žalovaná: Francúzska republika
Návrhy žalobkyne Európska komisia navrhuje, aby Súdny dvor: — určil, že Francúzka republika tým, že neprijala potrebné opatrenia na: — zabezpečenie toho, aby najneskôr do 31. decembra 2000 boli v 23 aglomeráciách uvedených v tejto žalobe, ktorých populačný koeficient je vyšší ako 15 000, zozbierané komunálne odpadové vody pred vypúšťaním podrobené sekundárnemu čisteniu podľa článku 4 smernice 91/271/EHS (1) v súlade s parametrami stanovenými v prílohe I B k tejto smernici, alebo ekvivalentnému čisteniu, — zabezpečenie toho, aby najneskôr do 31. decembra 2005 boli v 6 aglomeráciách uvedených v tejto žalobe, ktorých populačný koeficient je v rozmedzí od 10 000 do 15 000, zozbierané komunálne odpadové vody pred vypúšťaním podrobené sekundárnemu čisteniu podľa článku 4 smernice 91/271 v súlade s parametrami stanovenými v prílohe I B, alebo ekvivalentnému čisteniu, — zabezpečenie toho, aby najneskôr do 31. decembra 2005 boli v 58 aglomeráciách uvedených v tejto žalobe, ktorých populačný koeficient je v rozmedzí od 2 000 do 10 000 a ktoré vypúšťajú odpadové vody do sladkých vôd alebo ústí riek, zozbierané komunálne odpadové vody pred vypustením podrobené sekundárnemu čisteniu podľa článku 4 smernice 91/271 v súlade s parametrami stanovenými v prílohe I B, alebo ekvivalentnému čisteniu, — zabezpečenie toho, aby najneskôr do 31. decembra 1998 boli v 13 aglomeráciách uvedených v tejto žalobe, ktorých populačný koeficient je vyšší ako 10 000 a ktoré vypúšťajú komunálne odpadové vody do vodných recipientov klasifikovaných ako „citlivé oblasti“ v zmysle smernice 91/271, uvedené komunálne odpadové vody pred vypúšťaním podrobené prísnejšiemu čisteniu ako je sekundárne čistenie alebo ekvivalentnému čisteniu podľa článku 5 smernice 91/271, a to v súlade s parametrami stanovenými v prílohe I B k tejto smernici, — zabezpečenie toho, aby boli čističky komunálnych odpadových vôd v 87 aglomeráciách uvedených v tejto žalobe navrhnuté, skonštruované, prevádzkované a udržiavané tak, aby zabezpečili dostatočnú výkonnosť pri všetkých normálnych miestnych klimatických podmienkach, a aby sa pri ich navrhovaní zohľadnili sezónne výkyvy záťaže v súlade s článkom 10 smernice 91/271, — zabezpečenie toho, aby príslušné orgány alebo príslušné subjekty monitorovali vypúšťanie z čističiek komunálnych odpadových vôd v 87 aglomeráciách uvedených v tejto žalobe, aby overili súlad s požiadavkami prílohy I B podľa kontrolných postupov stanovených v prílohe I D, ako vyžaduje článok 15 ods.
1 prvá zarážka smernice 91/271, si nesplnila povinnosti, ktoré jej vyplývajú z článku 4 a/alebo článku 5 v spojení s prílohou I B, článku 10 a článku 15 v spojení prílohou I B a prílohou I C k smernici 91/271, — uložil Francúzskej republike povinnosť nahradiť trovy konania.
Žalobné dôvody a hlavné tvrdenia Komisia uvádza štyri žalobné dôvody.
Po prvé Francúzska republika neprijala opatrenia potrebné na zabezpečenie toho, aby boli v 87 aglomeráciách zozbierané komunálne odpadové vody pred vypustením podrobené sekundárnemu čisteniu podľa článku 4 smernice 91/271 v súlade s parametrami stanovenými v prílohe I B k tejto smernici, alebo ekvivalentnému čisteniu.